ઈસ્લામાબાદ- પાકિસ્તાનના આગામી વડાપ્રધાન બનવા માટે તૈયારી કરી રહેલા ઈમરાન ખાનને સરકારી હેલિકોપ્ટર્સના દુરુપયોગ કરવા અંગે પાકિસ્તાનના નેશનલ એકાઉન્ટેબલિટી બ્યૂરોએ (NAB) સમન મોકલાવ્યા છે. મીડિયા અહેવાલ મુજબ ઈમરાન ખાન દ્વારા કરવામાં આવેલા સરકારી હેલિકોપ્ટર્સના દુરુપયોગને કારણે ખૈબર પખ્તુનખ્વા પ્રાંતના સરકારી ખજાનાને રુપિયા 21.7 લાખનું નુકસાન થયું છે. નેશનલ એકાઉન્ટેબલિટી બ્યૂરોએ પાકિસ્તાન તહરીક-એ-ઈન્સાફ પાર્ટીના વડા ઈમરાન ખાનને 7 ઓગસ્ટે હાજર થવા સમન ઈશ્યૂ કર્યું છે. આપને જણાવી દઈએ કે, ખૈબર પખ્તૂનખ્વામાં વર્ષ 2013થી ઈમરાન ખાનની પાર્ટીની પ્રાંતિય સરકાર છે. PTIના જણાવ્યા મુજબ NAB પ્રાંતિય સરકારના હેલિકોપ્ટરના 72 કલાક ઉપયોગ કરવાથી પ્રાંતિય સરકારના ખજાનામાં રુપિયા 21.7 લાખના થયેલા નુકસાનના કેસની તપાસ કરી રહી છે.